የድሬዳዋ ዩኒቨርሲቲ የፀጥታ ችግር ፈጥረዋል ባላቸው ተማሪዎች ላይ የስንብትና የዕገዳ ውሳኔ ሰጠ
የድሬዳዋ ዩኒቨርሲቲ ሴኔት ሰኞ ታኅሳስ 27 ቀን 2012 ዓ.ም. ባደረገው አስቸኳይ ስብሰባ፣ በዩኒቨርሲቲው ውስጥ በዚህ ዓመት በተደጋጋሚ በተፈጠረው የፀጥታ ችግር ተሳትፎ ነበራቸው ባላቸው ተማሪዎች ላይ የስንብትና የዕገዳ ውሳኔ መስጠቱን አስታወቀ፡፡ በሴኔቱ ውሳኔ መሠረት ሁለት ተማሪዎች ሙሉ ለሙሉ ከትምህርት ገበታቸው እንዲሰናበቱ፣ ሰባት ተማሪዎች ለሦስት ዓመት እንዲታገዱ፣ ስምንት ተማሪዎች ለሁለት ዓመታት እንዲታገዱና አንድ ከዚህ ቀደም ተባሮ የነበረ ተማሪ ደግሞ በፀጥታ ችግር ተሳታፊ ስለነበር ክስ ተመሥርቶበት በሕግ ተጠያቂ እንዲሆን ተወስኗል፡፡ለሴኔቱ ውሳኔ በቀረበ የ69 ተማሪዎች ዲሲፕሊን ጉዳይ ላይ በተደረገ ውይይት ጥፋታቸው በሒደት ተጣርቶ ወደፊት ዕርምጃ እንደሚወሰድባቸው፣ እንዲሁም በቀጣይ በድሬዳዋ ዩኒቨርሲቲ የፀጥታ ችግር በተለያዩ መንገዶች ተሳታፊ የነበሩ ሠራተኞች ላይ እንደ ጥፋታቸው ዕርምጃ እንዲወሰድ አቅጣጫ መቀመጡ ተመልክቷል፡፡ ይህ በዚህ እንዳለ ጎንደር ዩኒቨርሲቲም የፀጥታ ችግር በመፍጠር የመማር ማስተማሩን ሥራ አስተጓጉለዋል ባላቸው 73 ተማሪዎች፣ መምህራንና የአስተዳደር ሠራተኞች ላይ የተለያዩ ዕርምጃዎች መወሰዱን አስታውቋል፡፡ የዩኒቨርሲቲው ፕሬዚዳንት አሥራት አፀደወይን (ዶ/ር) እንደገለጹት፣ የዩኒቨርሲቲው ሴኔት ባካሄደው አስቸኳይ ስብሰባ በተማሪዎች ሙሉ በሙሉ ከዩኒቨርሲቲው እንዲባረሩ፣ 39 ተማሪዎች ለሁለት ዓመት፣ ሁለት ተማሪዎች ደግሞ ለአንድ ዓመት ከትምህርታቸው እንዲታገዱ ተወስኗል፡፡ በተጨማሪም ሁከትና ግጭት በማስነሳት ሚና ነበራቸው የተባሉ 13 መምህራን ላይ አስተዳደራዊ ዕርምጃ እንደተወሰደባቸው አስረድተዋል፡፡በሌላ በኩል በተለያዩ ዩኒቨርሲቲዎች ግጭት በመቀስቀስ የተጠረጠሩ ከ440 በላይ በሚሆኑ ተማሪዎች ላይ የአንድ ዓመት የትምህርት ዕገዳ፣ ሙሉ ለሙሉ የትምህርት ዕገዳና ማስጠንቀቂያ መስጠቱን የሳይንስና ከፍተኛ ትምህርት ሚኒስቴር እሑድ ታኅሳስ 26 ቀን 2012 ዓ.ም. አስታውቋል፡፡ ችግሩን በማባባስ ረገድ ሚና ነበራቸው የተባሉ አሥር መምህራንና የአስተዳደር ሠራተኞች የሥራ ውላቸው እንዲቋረጥ መደረጉን፣ በመቶዎች የሚቆጠሩም በደመወዝ ቅጣትና በማስጠንቀቂያ መታለፋቸውን የሳይንስና ከፍተኛ ትምህርት ሚኒስትር ዴኤታ ሳሙኤል ክፍሌ (ዶ/ር) ገልጸዋል፡፡ ከ40 በላይ በሚሆኑ ዩኒቨርሲቲዎች የፌዴራል ፖሊስ የሰው ኃይል አስገብቶ ፀጥታቸውን እየመራ መሆኑን፣ እስካሁን ባከናወነው ክትትልም ታቅዶና በጀት ተይዞ ዩኒቨርሲቲዎች የግጭት መነሻ በማድረግ ወደ ተለያዩ የአገሪቱ ክፍሎች ለማስፋፋት እየተሞከረ መሆኑ ተደርሶበታል ተብሏል፡፡ ገንዘብ እየተቀበሉ በዩኒቨርሲቲዎች ግጭት እንደሚፈጥሩ የተጠረጠሩ ከ50 በላይ ተማሪዎች በቁጥጥር ሥር መዋላቸው በዕለቱ ተገልጿል፡፡ ዕርምጃ የተወሰደባቸው 450 ተማሪዎች ከታኅሳስ 26 ቀን በፊት ባሉት 15 ቀናት በቁጥጥር ሥር ዋሉ መሆናቸው ተገልጿል፡፡ 